ET Euroopa Liidu Teataja C 177/14

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2017/C 177/06)

Käesoleva dokumendi avaldamine annab õiguse esitada registreerimistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

„FENALÅR FRA NORGE“

EL nr: NO-PGI-0005-01260 – 27.8.2015

KGT ( X ) KPN ( )

1. Nimetus

„Fenalår fra Norge“

2. Liikmesriik või kolmas riik

Norra

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Fenalår fra Norge“ tähistatakse Norra päritolu talle või lamba soolatud, kuivatatud ja laagerdatud ning mõnikord ka suitsutatud tagajalga. Toodet „Fenalår fra Norge“ on kahte liiki – traditsiooniline ja laagerdunud. Toode võib olla ühes tükis või koosneda täielikult või osaliselt konditustatud lihast. Sõrad ja jala alumine osa on üldjuhul täielikult või osaliselt eemaldatud.

„Fenalår fra Norge“ on rikkaliku maitsega lihakas toode, millel puudub lambalihale iseloomulik maitse. Tootel „Fenalår fra Norge“ peaks olema meeldiv soolatud lihatootele omane lõhn ning kergelt soolane maitse. Laagerdunud toote soolasisaldus peab olema väiksem kui 7 %. Traditsioonilise toote soolasisaldus peab olema väiksem kui 9 %. Marineeritud või vürtsitatud kintsutükkide maitse tuleneb spetsiaalsetest maitseainetest. Tavapärased maitselisandid on rosmariin, küüslauk, pipar, tüümian, marjad ja mesi.

„Fenalår fra Norge“ peaks olema ühtlaselt punaka värvusega, pehme, keskmise või tihke konsistentsiga ning toode peaks olema hallituseta. Liha ei tohiks olla väljastpoolt kuivanud ja rasv peaks olema helekuldkollane.

Traditsioonilisel tootel peab kuivatusaste olema vähemalt 30 % ja laagerdunud tootel 35 %. Traditsioonilisel tootel kestab kuivatamine ja laagerdamine tavaliselt 3–6 kuud ja laagerdunud tootel 5–9 kuud. Üldiselt müüakse toodet „Fenalår fra Norge“ siis, kui toote vee aktiivsus aw on alla 0,90.

Tavaline suitsutusmeetod on külmsuitsutamine, mille käigus kasutatakse hakitud pöögipuitu. Mõningatel juhtudel kasutatakse pöögi asemel kadakat.

Terve kintsutüki normaalkaal pärast kuivatamist on 1,4–2,1 kg. Täiskasvanud loomade puhul on see 2,0–4,2 kg.

3.3. Tooraine (üksnes töödeldud toodete puhul)

Toote „Fenalår fra Norge“ toorainena kasutatakse selliste tallede või lammaste tagajalgu, kes on sündinud, kasvatatud ja tapetud Norras, nagu on kindlaks määratud punktis 4. Kasutada võib nii värskeid kui ka külmutatud ja üles sulatatud tagajalgu, kuid külmutatud ja üles sulatatud tagajalad ei tohiks olla vanemad kui 12 kuud.

Toote valmistamiseks võib kasutada järgmiseid lambatõuge: Norra valge lammas, Dala lambatõug, Norra tõugu jäär ja Norra vana lühisabaline maalammas ning nende ristandid. Tallede tavaline tapavanus on 7–8 kuud ja täiskasvanud loomadel 1–5 aastat.

Enam kui 90 % loomadest tapetakse ajavahemikul septembrist novembrini.

Kintsutükkide pH-väärtus peab jääma 5,5 ja 5,8 vahele. Ettevalmistamise käigus tuleb verejälgede eemaldamiseks kintse hõõruda ja pressida. Tootmistemperatuur peaks olema alla 7 °C, kuid on soovitav, et temperatuuri hoitakse vahemikus 1–4 °C seni, kuni kintsud on soolatud. Kuivatamine peab toimuma sobivalt niiskes kliimas nõuetekohasel temperatuuril. Igat kintsutükki tuleb käsitsi kontrollida, et jälgida kuivatusprotsessi ja valida välja kintsud, mille kuivatusaste on nõuetekohane.

Tallekintsud on külmutatud temperatuuril alla –18 °C. Külmutatud kintsud sulatatakse reguleeritud temperatuuril, mis on alla 7 °C.

3.4. Tootmise erietapid, mis peavad toimuma määratletud geograafilises piirkonnas

Toodet „Fenalår fra Norge“ toodetakse, töödeldakse ja viimistletakse Norras, nagu on kindlaks määratud punktis 4. Toote „Fenalår fra Norge“ toorainena kasutatakse selliste tallede või lammaste tagajalgu, kes on sündinud, kasvatatud ja tapetud Norras, nagu on kindlaks määratud punktis 4.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Fenalår fra Norge“ võib müüa ühes tükis (kondiga või kondita jalg) või viilutatult. Konditustatud toodet võib müüa tervete tükkide või viiludena. Viilud lõigatakse tavaliselt õhukesteks liistakuteks (0,6–1,2 mm).

3.6. Sellise toote märgistamise erieeskirjad, millele registreeritud nimetus viitab

Tootele „Fenalår fra Norge“ märgitakse „Traditsiooniline“ või „Laagerdunud“.

4. Geograafilise piirkonna täpne määratlus

„Fenalår fra Norge“ toodetakse, töödeldakse ja viimistletakse Norras, mis tähendab siinkohal Norra Kuningriiki, välja arvatud valdusi Svalbard ja Jan Mayen.

5. Seos geograafilise piirkonnaga

Kaitstud geograafilise tähise registreerimise taotlus põhineb mainel.

„Fenalår fra Norge“ on Norrast pärit toode, mis on ainulaadne nii nimetuse kui ka tootmismeetodi poolest. Toote ühine määratlus on „talle või lamba soolatud tagajalg“. Nimetust „Fenalår“ on Norras kasutatud juba ammustest aegadest, kuid muudes riikides seda nime teadaolevalt kasutatud ei ole.

Norrat peetakse pikaajaliste traditsioonidega laialdase lambakasvatuskogemusega maaks, mida võib seostada Norra jaheda kliimaga ja topograafiliste eripäradega; riigis on palju rohumaad ning maastik on mägine.

Toote „Fenalår fra Norge“ pikaajalist ja katkematut tootmise traditsiooni Norras on võimalik dokumentidega tõendada. Nimelt kirjutas Olaus Magnus 1555. aastal lambaliha kohta järgmiselt: „Põhjaalade inimesed söövad lambaliha samamoodi nagu peaaegu igat muud liha toorena terve aasta, olles seda hoidnud soolvees, suitsutanud ning värske õhu käes kuivatanud, ja seega võib selline liha säilida pikka aega.“ Paljudes kaudsetes allikates väidetakse, et toodet „Fenalår fra Norge“ valmistati tõenäoliselt juba Viikingite ajal (800–1050pKr), ja neoliitikumist (umbes 3000eK) pärinevate lambakontide leidude põhjal võib eeldada, et lambajalgu võidi kuivatada juba sel ajal.

„Fenalår fra Norge“ tootmine on kohalik traditsioon kõigis neljas Norra regioonis ning on seotud kogu Norraga. Toote „Fenalår fra Norge“ valmistamisega seotud teadmisi ja kogemusi on põlvest põlve edasi antud. Seepärast on kogunenud ka palju kogemusi, kuidas kohandada tootmist kohalike oludega, nagu temperatuur, niiskus ja tuul. Kogutud teadmised, tänu millele valida välja sobiva kvaliteediga lambakintsud, osata neid hõõruda, soolata ja kuivatada, et saada kergelt soolane maitse ning õige konsistents, on olulised tegurid tunnustatud kvaliteediga „Fenalår fra Norge“ valmistamisel.

„Fenalår fra Norge“ hea maine põhineb pikaajalistel ja laialt levinud traditsioonidel. Jaanuaris 2016 tehtud tarbijauuring kinnitab, et tootel „Fenalår fra Norge“ on kindel ja hea maine ning et seda toodet tuntakse hästi. Tarbijad peavad toodet „Fenalår fra Norge“ kõrge kvaliteediga, ainulaadseks ja traditsiooniliseks Norra tooteks. Kõige enam süüakse seda toodet pühade ajal, nagu 17. mail (Norra konstitutsioonipäev) või jõulude ajal, ning samuti suvel, kui ilm on soe.

Kuni 1900ndate aastate lõpuni oli Norra põllumajandustootjate seas tavaline, et toodeti oma tarbeks. „Fenalår fra Norge“ valmistamisega seotud teadmisi ja kogemusi on põlvest põlve edasi antud ja nüüd kasutatakse neid teadmisi ja kogemusi ka selleks, et toota veelgi suuremas mahus.

Viide spetsifikaadi avaldamisele

(määruse artikli 6 lõike 1 teine lõik)

https://lovdata.no/dokument/SF/forskrift/2012-10-03-935

(1) ELT L 343, 14.12.2012, lk 1.